 Hr Igor Taro
Siseminister
 								14. juuli 2026.a.
KIRJALIK KÜSIMUS
Piiriületus Narvas

Austatud minister!

Narva piiripunktis on pikka aega valitsenud kaootiline olukord piiriületust ootavate järjekordadega. Valitsus on korduvalt teatanud, et ei kavatse rakendada meetmeid, millega järjekordi kõrvaldada. Kuid ka neis tingimustes on riik kohustatud tagama õigusriigi põhimõtete järgimise ja avaliku korra.
Minu käsutuses oleva teabe kohaselt toimub piiripunkti läheduses sularaha eest organiseeritud kauplemine järjekorra kohtadega. Samas ei teata kodanikud enam ainult ebaseaduslikust äritegevusest, vaid ka isikutest, kes ähvardustega sunnivad inimesi mitte segama seda tegevust. Pealtnägijate sõnul ähvardati aktiviste, kes püüdsid takistada kohtadega kauplemist, nende sõidukite kahjustamise ja muude ebameeldivustega, kui nad ei lõpeta "segamist". Kõik see loob mulje, et ebaseaduslik äri on organiseeritud grupi kaitse all, kes tunneb end täiesti karistamatuna.
Eriti murettekitav on asjaolu, et see kõik toimub sisuliselt riigiorganite silme all ning piiripunkt on konfliktide ja kakluste tõttu mitmel korral töö lõpetanud. 
Kui valitsus ei soovi lahendada mitme kilomeetriliste järjekordade probleemi, tekib paratamatult küsimus: kas ta on suuteline tagama vähemalt Eesti Vabariigi seaduste täitmist oma territooriumil? Tänapäeval kujuneb kodanikel mulje, et Narva piiripunktis ei kehti enam Eesti seadused, vaid reeglid, mille kehtestavad need, kes teenivad raha inimeste õnnetuse arvelt.

Seoses eelnevaga palun Teil vastata järgmistele küsimustele:
1. Kas Siseministeerium ja Politsei- ja Piirivalveamet on teadlikud organiseeritud kauplemisest järjekorra kohtadega Narva piiripunktis?
2. Kas kontrollitakse versiooni, et selle tegevuse taga võib olla organiseeritud kuritegelik rühmitus, kes saab ebaseaduslikku tulu ja kasutab oma äri kaitsmiseks ähvardusi?
3. Kui palju on politseile viimase kahe aasta jooksul laekunud teateid järjekorra kohtadega kauplemise, ähvarduste, väljapressimise, vägivalla või vara kahjustamisega seotud õigusrikkumiste kohta ning kui palju on nende alusel algatatud kriminaal- või haldusmenetlusi?
4. Miks ei ole üldtuntud probleemi juuresolekul piiripunkti lähedusse korraldatud politsei pidevat kohalolekut ega korrapärast patrullimist avaliku korra tagamiseks ja õigusvastase tegevuse tõkestamiseks?
5. Milliseid konkreetseid meetmeid kavatseb Siseministeerium võtta ebaseadusliku kohtadega kauplemise lõpetamiseks, kodanikele suunatud ähvarduste tõkestamiseks ja õiguskorra taastamiseks Narva piiripunkti ümbritseval alal?


Lugupidamisega

(allkirjastatud digitaalselt)

Aleksandr Tšaplõgin
Riigikogu liige



